የፖለቲካ ፓርቲዎች  የጋራ ምክር ቤትና ጉባኤ ለማቋቋም ተወያዩ
የፖለቲካ ፓርቲዎች ሀገር አቀፍ እና የክልል የፖለቲካ ድርጅቶች ጠቅላላ ጉባኤ እና የጋራ ምክር ቤት ማቋቋም ላይ በመወያየት ላይ ናቸው።ውይይቱ ከሁለት ሳምንት በፊት የተጀመረው የፓርቲዎችን ግንኙነት የሚገዛው ቃል ኪዳን ሰነድ ውይይት አካል ነው።ፓርቲዎቹ በዛሬው የውይይት መድረክ የፖለቲካ ፓርቲዎች ጉባኤ እና የጋራ ምክር ቤት ምስረታን የተመለከቱ ድንጋጌዎች ላይ በመምከር ላይ ይገኛሉ።በሰነዱ መሰረት ሁሉንም ፓርቲዎች ያካተቱ የፓርቲዎች ጉባኤ እና የጋራ ምክር ቤት ይቋቋማል።የፖለቲካ ፓርቲዎች ጉባኤ በግንባር፣ ጥምረት ወይም ቅንጅት የሚስሩ ፓርቲዎች በሶስት አመራሮቻቸው ይወከላሉ።ሀገር አቀፍ እና የክልል ፓርቲዎች ደግሞ በሁለት አመራሮች ሲወከሉ ጉባኤውም የምክር ቤቱ የበላይ አካል ይሆናል።በሰነዱ መሰረት ሌላኛው የሚቋቋመው አካል የፖለቲካ ፓርቲዎች የጋራ ምክር ቤት ነው።ምክር ቤቱ ሁሉም ፓርቲዎች በአንድ አንድ ሰው በእኩል ቁጥር የሚወከሉበት ሲሆን፥ እያንዳንዱ የምክር ቤት አባልም እኩል ድምፅ ይኖረዋል።በሰነዱ መሰረት የምክር ቤቱ ተግባር የቃል ኪዳን ሰነዱን አተገባበር መከታተል እና በፓርቲዎች መካከል የሚነሱ አለመግባባቶችን በውይይት እንዲፈቱ ማድረግ ይሆናል።የቃል ኪዳን ሰነዱ ተጥሷል የሚል አቤቱታ ሲቀርብም በኮሚቴ እንዲጣራ ያደርጋል።በእስካሁኑ ውይይት ፓርቲዎቹ በጉባኤው ምክር ቤቱ መቋቋምን አስመልክቶ መግባባት ላይ አልደረሱም። “የፓርቲዎች ጉባኤ ያስፈልጋል፤ አያስፈልግም” የሚለውም ዋና የልዩነት ነጥብ ነው።(ምንጭ ፡- ኤፍ.ቢ.ሲ)